Vier jy ook vandag die Hemelvaart? | Maroela Media
Sonsopkoms oor Kilimanjaro. Foto: Bibachris/Pixabay.com
Verskeie state, veral diegene wat hul bestaan en voortgang na Westers-Christelike grondslae kan teruglei, vier vandag Hemelvaart.
Dié dag gedenk en bely die gebeure rondom die persoon van Jesus van Nasaret wat deur gelowiges as hoof van die kerk en Here oor die wêreld bely word.
Vir talle state en burgers is dit 'n uitgediende en vergange opvatting. Die impak van die rasionalisme en resultate van die natuurwetenskappe het daartoe gelei dat die mensdom die geloofsgrondslae van die hedendaagse bestaan betwyfel.
Dit is nie meer gelooflik dat die man van Nasaret, vanweë sy kruisiging, opstanding en hemelvaart geken en erken word as die Here wat oor alle magte heers nie en wat volgens die Bybelse getuienis die ganse werklikheid ten goede lei nie. Trouens, Jesus Christus en sy Woord word in sommige kringe hoogstens verdra, verswyg of met leedvermaak ontluister.
Maar wie of wat heers wanneer Christus se heerskappy oor die ganse werklikheid, oor lewe en dood ontken word?
Die hervormer Johannes Calvyn het per geleentheid opgemerk dat die mens 'n bekwame afgodsmaker is. Dat die mens 'n bekwame afgodsmaker is, is net so duidelik aan die hand van wat die mens as waardevol reken, en by verlies aan die hemelse, verhef die mens die aardse en vergoddelik die stoflike.
Die legio ideologieë en denkgiere dien ter illustrasie. Vanuit die Marxisme, sosialisme en ander "-ismes" word 'n utopie, 'n hemel op aarde beloof wat wissel tussen bandelose vryheid en slaafse onderdanigheid.
Hierdie hemel op aarde is baie duur en die prys hiervan kan aan die hand van 'n bloedige negentiende en twintigste eeu bereken word. Die bloed aan die hande van Hitler, Stalin, Lenin, Mau Zedong is die bloed van miljoene vaders, moeders en kinders.
Die aanhang van hierdie mensvernietigende ideologieë deur die ANC, EFF en Suid-Afrikaanse kommunistiese party voorspel niks goeds vir Suid-Afrika en sy mense nie. Soos alle ideologiese dwangbuise word die werklikheid verskraal en met verskeie middele aangebied, as die enigste werklikheid.
In plaas van hemel op aarde word die ou Draak uit die donker dieptes opgediep en word mag en die ou middele van oorheersing gebruik om te verslaaf, te verneder en te vernietig en bevind mense hulle mettertyd in 'n hel op aarde.
Dit is moeilik om te glo dat alle magte Christus moet en sal dien. Tog is dit wat Christus se hemelvaart aankondig – Christus heers oor die ganse werklikheid en lei alles ten goede.
Nee ongelukkig nie, want die Christene kon nie opstaan en saamstaan toe die vakansiedag afgeskaf is nie . Ons ruggraatlose Christene het weereens ingegee en nog iets opgegee want die liberales en ongelowiges sal 'aanstoot' neem. So moet die Christene maar aanstoot neem as vakansiedae weggeneem word en godslastering gepleeg word (want dit is nie meer 'n kriminele oortreding nie, gee ook klaarblyklik nie meer aanstoot aan menige politiek korrekte Christene nie) en 'n dag wat vir hulle iets beteken het is met kommunistiese dae vervang word soos werkersdag en dan ook natuurlik vryheidsdag en vrouedag. Net een stel mense… Lees meer »
WAAR presies in die Geskrifte word daar aangedui dat "hemelvaart" 'gevier' behoort te word?
En mag die antwoord wees volgens Skrifgebaseerde eksegese en beslis nie hermeneutiek,
Doktrines van mense..?
Wat my persoonlike studies en navorsing (twaalf+ jare) van die ware Geskrifte egter wel beaam, is dat enige bestaande "geloof" geensins leer/vervat dit wat waarlik in die Geskrifte geleer word nie.
Kersvader, hoekom het jy 'n vakansiedag nodig om 'n Christen te wees? As Kersdag wegval gaan jy op hou glo dat Jesus gebore was? Ek glo onverstoorbaar dat Jesus Christus gebore was, gekruisig was, opgestaan het en na sy Vader in die hemel opgevaar het. En geen politieke bestel se besluite sal my geloof ontspoor nie. Vier hemelvaart sonder al die intellektuele redenasies – in vrede.